น้ำมันดิบปิดพุ่งรับโกลด์แมนแซคส์เพิ่มคาดการณ์ราคาน้ำมัน
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นกว่า 3% เมื่อคืนนี้ (16 พ.ค.) หลังจากโกลด์แมน แซคส์ ระบุว่า ตลาดน้ำมันได้สิ้นสุดภาวะอุปทานล้นตลาดแล้ว พร้อมกับปรับเพิ่มคาดการณ์ราคาน้ำมัน WTI ในปีนี้
17 พ.ค. 2559

สำนักข่าวอินโฟเควสท์รายงานว่า สัญญาน้ำมันดิบเบรนท์ส่งมอบเดือนก.ค.เพิ่มขึ้น 1.14 ดอลลาร์ หรือ 2.4% ปิดที่ 48.97 ดอลลาร์/บาร์เรล ส่วนสัญญาน้ำมันดิบได้รับแรงหนุนหลังจากโกลด์แมน แซคส์ ระบุในรายงานภาวะตลาดน้ำมันเมื่อวานนี้ว่า ตลาดน้ำมันได้สิ้นสุดภาวะอุปทานล้นตลาดที่ได้ดำเนินมาเกือบ 2 ปีแล้ว หลังจากเกิดการชะงักงันในการผลิตน้ำมันทั่วโลก
โกลด์แมน แซคส์ เปิดเผยว่า ตลาดได้เข้าสู่ภาวะขาดแคลนน้ำมันเร็วกว่าที่คาดไว้ เนื่องจากอุปสงค์ปรับตัวเพิ่มขึ้น และการผลิตเริ่มชะลอตัวลง โดยภาวะชะงักงันของการผลิตน้ำมันในไนจีเรีย เวเนซุเอลา สหรัฐ และจีนนั้น ส่งผลให้การผลิตน้ำมันลดลงอย่างมากนับตั้งแต่เดือนมี.ค. นอกจากนี้ โกลด์แมน แซคส์ ยังได้ปรับเพิ่มตัวเลขคาดการณ์ราคาน้ำมันดิบ WTI ในปีนี้ โดยระบุว่าราคาน้ำมันดิบ WTI จะมีค่าเฉลี่ยที่ระดับ 45 ดอลลาร์ในช่วงไตรมาส 2 และอยู่ที่ 50 ดอลลาร์ในช่วงครึ่งหลังของปีนี้
ตลาดน้ำมันนิวยอร์กได้รับแรงหนุนมากขึ้น หลังจากเบเกอร์ ฮิวจ์ ซึ่งเป็นบริษัทผู้ให้บริการแก่อุตสาหกรรมน้ำมัน เปิดเผยว่า จำนวนแท่นขุดเจาะน้ำมันที่ใช้งานในสหรัฐ ปรับตัวลดลง 10 แท่น สู่ระดับ 318 แท่น ขณะที่นักลงทุนจับตาดูรายงานสต็อกน้ำมันดิบประจำสัปดาห์ โดยสำนักงานสารสนเทศด้านพลังงานสหรัฐ (EIA) จะเปิดเผยรายงานดังกล่าวในวันพรุ่งนี้เวลา 21.30 น.ตามเวลาไทย